Is-sitwazzjoni tad-drittijiet tal-bniedem fil-Vjetnam, b'mod partikolari l-każ tal-ġurnalisti tad-drittijiet tal-bniedem Pham Chi Dung, Nguyen Tuong Thuy u Le Huu Minh Tuan Riżoluzzjoni tal-Parlament Ewropew tal-21 ta' Jannar 2021 dwar is-sitwazzjoni tad-drittijiet tal-bniedem fil-Vjetnam, b'mod partikolari l-każ tal-ġurnalisti tad-drittijiet tal-bniedem Pham Chi Dung, Nguyen Tuong Thuy u Le Huu Minh Tuan (2021/2507(RSP)) Il-Parlament Ewropew, – wara li kkunsidra r-riżoluzzjonijiet preċedenti tiegħu dwar il-Vjetnam, b'mod partikolari dawk tal-15 ta' Novembru 2018 dwar il-Vjetnam, b'mod partikolari s-sitwazzjoni tal-priġunieri politiċi, tal-14 ta' Diċembru 2017 dwar il-libertà ta' espressjoni fil-Vjetnam, b'mod partikolari l-każ ta' Nguyen Van Hoa, u tad-9 ta' Ġunju 2016 dwar il-Vjetnam, – wara li kkunsidra r-riżoluzzjonijiet tiegħu tat-12 ta' Frar 2020 dwar l-abbozz tad-deċiżjoni tal-Kunsill dwar il-konklużjoni tal-Ftehim ta' Kummerċ Ħieles bejn l-Unjoni Ewropea u r-Repubblika Soċjalista tal-Vjetnam, u l-abbozz ta' deċiżjoni tal-Kunsill dwar il-konklużjoni, f'isem l-Unjoni, tal-Ftehim ta' Protezzjoni ta' Investiment bejn l-Unjoni Ewropea u l-Istati Membri tagħha, minn naħa waħda, u r-Repubblika Soċjalista tal-Vjetnam, min-naħa l-oħra (IPA), – wara li kkunsidra l-Ftehim Qafas dwar Sħubija u Kooperazzjoni Komprensivi bejn l-Unjoni Ewropea u l-Istati Membri tagħha, minn naħa waħda, u r-Repubblika Soċjalista tal-Vjetnam, min-naħa l-oħra, iffirmat fis-27 ta' Ġunju 2012, li daħal fis-seħħ f'Ottubru 2016 (FSK), – wara li kkunsidra l-Ftehim ta' Kummerċ Ħieles bejn l-UE u l-Vjetnam (EVFTA), – wara li kkunsidra l-Għaxar Djalogu dwar id-Drittijiet tal-Bniedem bejn l-UE u l-Vjetnam tad-19 ta' Frar 2020, – wara li kkunsidra d-dikjarazzjoni tas-Servizz Ewropew għall-Azzjoni Esterna (SEAE) mill-kelliem tiegħu tas-6 ta' Jannar 2021 dwar il-kundanna ta' tliet ġurnalisti (Pham Chi Dung, Nguyen Tuong Thuy u Le Huu Minh Tuan), – wara li kkunsidra l-messaġġ mid-Delegazzjoni tal-Unjoni Ewropea għall-Vjetnam rigward id-deċiżjoni tal-Qorti tal-Appell ta' Ho Chi Minh City ta' Jannar 2021 biex twettaq il-kundanna iebsa li ngħatat lill-membri tal-Grupp Hiến Pháp, – wara li kkunsidra d-dikjarazzjoni konġunta tar-Rapporteurs Speċjali tan-NU tal-14 ta' Jannar 2021 bit-titolu "Viet Nam: Arrests send chilling message before key Party meeting" (Vjetnam: L-arresti jibagħtu messaġġ ta' tkexkix qabel laqgħa ewlenija tal-Partit), – wara li kkunsidra n-noti ta' tagħrrif għall-istampa tal-Kelliem għall-Kummissarju Għoli tan-NU għad-Drittijiet tal-Bniedem tat-8 ta' Jannar 2021 dwar il-Vjetnam, u d-dikjarazzjoni tal-Kummissarju Għoli tan-NU għad-Drittijiet tal-Bniedem tat-3 ta' Ġunju 2020 bit-titolu: "Asia: Bachelet alarmed by clampdown on freedom of expression during COVID-19" (L-Asja: Bachelet allarmata bir-ripressjoni tal-libertà tal-espressjoni matul il-COVID-19), – wara li kkunsidra l-ittri ta' allegazzjoni konġunti mill-Proċeduri Speċjali tan-NU tas-17 ta' Settembru 2020 dwar it-tliet ġurnalisti u tat-22 ta' Jannar 2020 dwar żewġ individwi inkluż il-ġurnalist Pham Chi Dung, u r-risposti rispettivi mill-Gvern Vjetnamiż tat-28 ta' Diċembru 2020 u tat-18 ta' Marzu 2020, – wara li kkunsidra t-tielet rapport perjodiku tal-Vjetnam (CCPR/C/VNM/3) tal-11 u tat-12 ta' Marzu 2019 u tal-osservazzjonijiet finali dwaru tal-Kumitat tad-Drittijiet tal-Bniedem tan-NU tad-29 ta' Awwissu 2019, – wara li kkunsidra l-Prinċipji Gwida tan-NU dwar in-Negozju u d-Drittijiet tal-Bniedem (UNGPs) tal-2011, – wara li kkunsidra l-Linji Gwida tal-UE dwar id-Difensuri tad-Drittijiet tal-Bniedem, – wara li kkunsidra d-Dikjarazzjoni Universali tad-Drittijiet tal-Bniedem tal-1948, – wara li kkunsidra l-Patt Internazzjonali dwar id-Drittijiet Ċivili u Politiċi (ICCPR), li l-Vjetnam aderixxa miegħu fl-1982, – wara li kkunsidra l-Artikoli 144(5) u 132(4) tar-Regoli ta' Proċedura tiegħu, A. billi fil-5 ta' Jannar 2021, id-difensuri tad-drittijiet tal-bniedem u l-ġurnalisti Pham Chi Dung, Nguyen Tuong Thuy u Le Huu Minh Tuan, membri tal-Assoċjazzjoni ta' Ġurnalisti Indipendenti tal-Vjetnam (IJAVN), ingħataw kundanna b'pieni iebsa ta' priġunerija ta' 15, 11 u 11-il sena rispettivament mill-Qorti tal-Poplu ta' Ho Chi Minh City għal, fost akkużi oħra, "ħolqien, ħżin u tixrid ta' informazzjoni, materjali u oġġetti bl-iskop li jopponu l-Istat"; billi l-iskop tar-rappurtar rispettiv tagħhom jinkludu l-ġestjoni ħażina u l-korruzzjoni tal-gvern, it-trattament tad-difensuri tad-drittijiet tal-bniedem mill-awtoritajiet Vjetnamiżi, u l-moviment favur id-demokrazija fil-Vjetnam; B. billi l-awtoritajiet Vjetnamiżi qegħdin ikomplu jibagħtu l-ħabs lid-difensuri tad-drittijiet tal-bniedem, lill-ġurnalisti, lill-bloggers, lill-avukati tad-drittijiet tal-bniedem, lill-attivisti tas-soċjetà ċivili u lit-trade unjonisti fil-pajjiż, kif ukoll iżommuhom taħt detenzjoni u jintimidawhom; billi d-difensuri tad-drittijiet tal-bniedem jiffaċċjaw sentenzi twal ta' priġunerija għall-ħidma tagħhom fil-qasam tad-drittijiet tal-bniedem u talli jeżerċitaw id-dritt fundamentali tagħhom għal-libertà tal-espressjoni, kemm online kif ukoll offline; billi bħalissa l-Vjetnam għandu f'detenzjoni l-ogħla numru ta' priġunieri politiċi fix-Xlokk tal-Asja, inkluż 170 priġunier minħabba twemmin, li minnhom 69 qed jinżammu biss għall-attività tagħhom fuq il-midja soċjali; billi ħafna priġunieri politiċi qed jinżammu taħt klawsoli tas-sigurtà nazzjonali b'diċitura vaga li mhumiex konsistenti mal-Kostituzzjoni Vjetnamiża u t-trattati internazzjonali dwar id-drittijiet tal-bniedem bħall-ICCPR, li tiegħu l-Vjetnam huwa Stat Parti; C. billi l-attivisti politiċi u tad-drittijiet tal-bniedem jiffaċċjaw kundizzjonijiet ħarxa fid-detenzjoni, inklużi ċaħda ta' aċċess għall-kura medika, konsulenza legali u kuntatt mal-familja, u ħafna drabi jkunu soġġetti għall-vjolenza, it-tortura u forom oħra ta' trattament ħażin; billi l-proċessi tagħhom, li ħafna drabi jkunu mgħaġġla wisq, ma jissodisfawx l-istandards bażiċi tal-imparzjalità, il-ġustizzja, u l-indipendenza tal-qrati; billi l-konfessjonijiet jiġu miksuba regolarment taħt pressjoni u mxandra fuq it-televiżjoni; D. billi Pham Chi Dung, ġurnalisti indipendenti, kien qed jagħmel kampanji biex jiddefendi l-ambjent, id-demokrazija, il-libertà tal-istampa, il-pluraliżmu politiku, l-istat tad-dritt, u l-iżvilupp tas-soċjetà ċivili, inżamm f'detenzjoni arbitrarja minn Novembru 2019 b'akkużi ta' "kooperazzjoni mal-midja barranija biex iwassal informazzjoni mgħawġa"; billi dawn l-akkużi tressqu wara li bagħat messaġġ b'video lill-Membri tal-PE fejn ħeġġiġhom jipposponu r-ratifika tal-EVFTA sakemm isir aktar progress fil-qasam tad-drittijiet tal-bniedem fil-pajjiż; billi Pham Chi Dung kien diġà inżamm għal sitt xhur fl-2012 bl-istess akkużi; E. billi ftit wara l-arrest ta' Pham Chi Dung, is-sit web tal-IJAVN ingħalaq mill-awtoritajiet; billi Ngyuen Tuong Thuy ġie arrestat fl-appartament tiegħu ta' Hanoi fit-23 ta' Mejju 2020 u Le Huu Minh Tuan ġie arrestat fit-12 ta' Ġunju 2020; billi t-tliet difensuri tad-drittijiet tal-bniedem ġew soġġetti għal fastidju u intimidazzjoni mill-awtoritajiet Vjetnamiżi qabel l-arrest arbitrarju u l-kundanna tagħhom; F. billi skont ir-rapporti tas-soċjetà ċivili, kważi 80 % tal-priġunieri minħabba twemmin fil-Vjetnam jinsabu l-ħabs għall-attività tagħhom fuq il-midja soċjali; billi mill-inqas żewġ pjattaformi globali tal-midja soċjali żiedu sostanzjalment il-konformità tagħhom mar-restrizzjonijiet tal-libertà tal-kelma u l-liġi taċ-ċensura tal-Vjetnam, inkluż permezz taċ-ċensura tal-kritika paċifika tal-istat, l-espansjoni tal-imblukkar ġeografiku u t-tneħħija ta' "propoganda kontra l-Partit u l-Istat", bi ksur tal-istandards universali bħall-UNGPs, u l-kodiċi ta' kondotta tagħhom stess; G. billi l-Vjetnam huwa kklassifikat fil-175 post minn 180 pajjiż fl-Indiċi tal-Libertà tal-Istampa 2020 ta' Reporters Without Borders; billi kważi l-mezzi tal-midja kollha fil-Vjetnam huma sjieda tal-istat u kkontrollati minnu, u teżisti ċ-ċensura, inkluż ta' xandara u pubblikazzjonijiet barranin; billi l-Gvern Vjetnamiż kompla jipprojbixxi l-operat tal-mezzi tal-midja indipendenti jew privati u jeżerċita kontroll strett fuq l-istazzjonijiet tar-radju u tat-televiżjoni u fuq pubblikazzjonijiet stampati; billi f'April 2016, l-Assemblea Nazzjonali għaddiet liġi tal-midja li tirrestrinġi b'mod sever il-libertà tal-istampa fil-Vjetnam; H. billi fit-12 ta' Ġunju 2018 l-Assemblea Nazzjonali tal-Vjetnam għaddiet liġi dwar iċ-ċibersigurtà bil-għan li tissikka l-kontrolli online, li tirrikjedi lill-fornituri jħassru posts li huma jqisu li huma ta' "theddida" għas-sigurtà nazzjonali; billi din il-liġi timponi restrizzjonijiet ħorox fuq il-libertà tal-espressjoni online u għandha l-għan li b'mod sever thedded id-dritt għall-privatezza; I. billi d-dritt għal-libertà tal-espressjoni huwa ggarantit mill-Kostituzzjoni Vjetnamiża, id-Dikjarazzjoni Universali tad-Drittijiet tal-Bniedem, u konvenzjonijiet internazzjonali oħra li l-Vjetnam iffirma, inkluż l-ICCPR; billi, fil-kuntest tal-Eżami Perjodiku Universali tan-NU, il-Vjetnam aċċetta rakkomandazzjonijiet biex jiggarantixxi l-libertà ta' opinjoni u ta' espressjoni u jneħħi r-restrizzjonijiet fuqha; J. billi fl-1 ta' Jannar 2018 daħlet fis-seħħ l-ewwel liġi tal-Vjetnam dwar it-twemmin u r-reliġjon, li tobbliga lill-gruppi reliġjużi kollha fil-pajjiż biex jirreġistraw mal-awtoritajiet u jinfurmawhom dwar l-attivitajiet tagħhom; billi l-awtoritajiet jistgħu jirrifjutaw jew ixekklu applikazzjonijiet għal reġistrazzjoni u jipprojbixxu attivitajiet reliġjużi li huma jqisu, b'mod arbitrarju, li jmorru kontra l-"interess nazzjonali", l-"ordni pubbliku" jew l-"unità nazzjonali"; K. billi l-Kodiċi Kriminali tal-Vjetnam fih dispożizzjonijiet ripressivi li qegħdin jintużaw b'mod abbużiv biex isikktu, jarrestaw, iżommu taħt detenzjoni, jikkundannaw jew jirrestrinġu l-attività tad-difensuri tad-drittijiet tal-bniedem, dissidenti, avukati, trade unions, gruppi reliġjużi u organizzazzjonijiet mhux governattivi, b'mod partikolari dawk li jesprimu fehmiet kritiċi dwar il-Gvern tal-Vjetnam; L. billi l-piena tal-mewt għadha tiġi applikata fil-pajjiż, iżda l-għadd ta' eżekuzzjonijiet mhumiex magħrufa peress li l-awtoritajiet Vjetnamiżi jikklassifikaw l-istatistika dwar il-piena tal-mewt bħala sigriet tal-istat; M. billi r-relazzjonijiet bejn l-UE u l-Vjetnam huma bbażati fuq il-FSK bejn l-UE u l-Vjetnam, li d-drittijiet tal-bniedem huma element essenzjali tiegħu, u li jipprevedi s-sospensjoni tal-istrumenti ta' kooperazzjoni bilaterali, inklużi l-preferenzi kummerċjali bilaterali, f'każ ta' ksur serju u sistematiku tad-drittijiet tal-bniedem; N. billi, skont il-FSK bejn l-UE u l-Vjetnam, u b'mod partikolari l-Artikoli 1, 2 u 35 tiegħu, il-Vjetnam impenja ruħu li jikkoopera mal-Unjoni Ewropea fil-promozzjoni u l-protezzjoni tad-drittijiet tal-bniedem; billi tali kooperazzjoni tinkludi l-implimentazzjoni ta' strumenti internazzjonali tad-drittijiet tal-bniedem, bħall-ICCPR, li għalihom il-Vjetnam huwa Stat Parti; billi teżisti rabta ċara bejn il-FSK bejn l-UE u l-Vjetnam u l-EVFTA, fejn iż-żewġ partijiet impenjaw ruħhom li jissodisfaw l-obbligi tagħhom tad-drittijiet tal-bniedem; billi l-klawsola tal-elementi essenzjali fil-FSK bejn l-UE u l-Vjetnam tippermetti miżuri xierqa fil-każ ta' ksur serju u sistematiku tad-drittijiet tal-bniedem; O. billi t-tieni Kumitat Konġunt skont l-FSK bejn l-UE u l-Vjetnam irrieżamina l-proposti għall-kooperazzjoni fil-qasam tad-drittijiet tal-bniedem, inkluża l-implimentazzjoni tal-ICCPR, u aċċetta r-rakkomandazzjonijiet magħmula fl-Eżami Perjodiku Universali, waqt il-laqgħa online tal-15 ta' Diċembru 2020; Jappella lill-awtoritajiet Vjetnamiżi biex jeħilsu minnufih u mingħajr kundizzjonijiet lil Pham Chi Dung, Nguyen Tuong Thuy u Le Huu Minh u lill-ġurnalisti, lid-difensuri tad-drittijiet tal-bniedem u tal-ambjent, lit-trade unjonisti u l-priġunieri minħabba t-twemmin tagħhom oħra, li ġew detenuti u kkundannati sempliċement talli eżerċitaw id-dritt tagħhom għal-libertà tal-espressjoni, u wkoll biex iwaqqgħu l-akkużi kollha kontrihom; Huwa xxukkjat u jikkundanna r-ripressjoni dejjem aktar qawwija fuq il-protesti u l-ksur dejjem jikber tad-drittijiet tal-bniedem fil-Vjetnam, inkluż l-ikkundannar, l-intimidazzjoni politika, is-sorveljanza, il-fastidju, il-proċessi inġusti u l-eżilji furzati u l-attakki fuq attivisti politiċi, ġurnalisti, bloggers, dissidenti u difensuri tad-drittijiet tal-bniedem talli eżerċitaw il-libertà tal-espressjoni tagħhom, li huma ksur ċar tal-obbligi internazzjoni tal-Vjetnam dwar id-drittijiet tal-bniedem; Jappella lill-awtoritajiet Vjetnamiżi biex minnufih itemmu kwalunkwe forma oħra ta' fastidju, fosthom il-fastidju ġudizzjarju u l-intimidazzjoni ta' ġurnalisti, difensuri tad-drittijiet tal-bniedem u tal-ambjent, attivisti u tal-individwi kollha li jipparteċipaw fl-eżerċizzju paċifiku tad-dritt tagħhom għal-libertà tal-espressjoni u ta' drittijiet tal-bniedem oħra, kemm online kif ukoll offline; Jesprimi tħassib serju dwar il-popolazzjoni eċċessiva u l-kundizzjonijiet mhux sanitarji fil-ħabsijiet Vjetnamiżi, li jżidu r-riskju ta' infezzjoni mill-COVID-19 u mard ieħor; itenni t-talba tal-Kummissarju Għoli tan-NU għad-Drittijiet tal-Bniedem għall-ħelsien ta' dawk kollha detenuti mingħajr bażi legali suffiċjenti, inklużi l-priġunieri politiċi u dawk kollha detenuti minħabba fehmiet dissidenti; jinsisti li, sakemm jinħelsu, l-awtoritajiet Vjetnamiżi jeħtiġilhom jiżguraw, fiċ-ċirkostanzi kollha, is-sikurezza fiżika u l-benessri psikoloġiku tal-priġunieri kollha, inklużi Pham Chi Dung, Nguyen Tuong Thuy u Le Huu Minh Tuan, u jiżguraw li t-trattament tal-priġunieri politiċi u d-detenuti l-oħra kollha jkun konformi mal-istandards internazzjonali; jisħaq fuq il-fatt li d-dritt ta' aċċess għall-avukati, il-professjonisti mediċi u l-membri tal-familja huwa salvagwardja importanti kontra t-tortura u t-trattament ħażin; Jappella lill-awtoritajiet Vjetnamiżi jtemmu ċ-ċensura tal-aħbarijiet u tal-midja indipendenti li jiġu prodotti kemm minn aġenziji tal-aħbarijiet domestiċi kif ukoll internazzjonali, fosthom il-IJVAN, itemmu r-restrizzjonijiet fuq sorsi ta' informazzjoni online u fuq l-użu tal-internet, u jipprovdu spazju sikur fejn il-ġurnalisti, kemm professjonali, kif ukoll dawk ċittadini, bloggers u oħrajn jesprimu lilhom infushom online; Jesprimi tħassib dwar ir-rapporti ta' parteċipazzjoni ta' networks tal-midja soċjali globali fi sforzi mill-awtoritajiet Vjetnamiżi biex jillimitaw il-libertà tal-espressjoni, u jħeġġeġ lill-pjattaformi globali tal-midja soċjali biex ma jkunux kompliċi fiċ-ċensura li għaddejja bħalissa fil-Vjetnam; Jappella lill-Gvern tal-Vjetnam ineħħi r-restrizzjonijiet kollha fuq il-libertà tar-reliġjon u jtemm il-fastidju fuq il-komunitajiet reliġjużi; Iħeġġeġ lill-Gvern Vjetnamiż jirrevedi d-dispożizzjonijiet tal-Kodiċi Kriminali tal-Vjetnam, b'mod partikolari l-Artikoli 117, 118 u 331, li jillimitaw bla bżonn id-drittijiet għal-libertà ta' espressjoni, ta' għaqda paċifika u ta' assoċjazzjoni, u biex jemendaw il-Liġi dwar iċ-Ċibersigurtà u d-Digrieti 15/2020/ND-CP dwar il-pieni għall-ksur amministrattiv tar-regolamenti dwar is-servizzi postali, it-telekomunikazzjonijiet, il-frekwenzi tar-radju, it-teknoloġija tal-informazzjoni u t-tranżazzjonijiet elettroniċi, u 72/2013/ND-CP dwar il-ġestjoni, il-forniment u l-użu tas-servizzi tal-internet u l-kontenut tal-informazzjoni online, bil-għan li dawn jikkonformaw mal-istandards internazzjonali dwar id-drittijiet tal-bniedem; jisħaq, b'mod partikolari, fuq il-fatt li hija meħtieġa wkoll riforma tal-Kodiċi Kriminali biex tiġi żgurata l-implimentazzjoni effettiva tal-Konvenzjonijiet 98 u 87 tal-Organizzazzjoni Internazzjonali tax-Xogħol (ILO), li l-Vjetnam huwa impenjat li jirratifika; Jappella lill-Vjetnam iħaffef il-pass tar-ratifika tal-Konvenzjoni 87 tal-ILO dwar il-Libertà tal-Assoċjazzjoni u l-Protezzjoni tad-Dritt għall-Organizzazzjoni, u jiżgura d-dħul fis-seħħ malajr tagħha, kif ukoll jipprovdi pjan direzzjonali kredibbli għall-implimentazzjoni tal-Konvenzjoni 105 tal-ILO dwar l-Abolizzjoni tax-Xogħol Furzat u l-Konvenzjoni Nru 98 dwar id-Dritt ta' Organizzazzjoni u tal-Innegozjar Kollettiv; jappella lill-awtoritajiet tal-Vjetnam jirrikonoxxu l-unions tax-xogħol indipendenti u jipproteġu lill-ħaddiema kollha, speċjalment lin-nisa u t-tfal, kontra d-diskriminazzjoni, il-fastidju sesswali, il-ksur tal-livell limitu tal-overtime, u ksur tal-obbligi ta' sikurezza u tas-saħħa; Jappella lill-awtoritajiet Vjetnamiżi jappoġġaw l-implimentazzjoni tal-UNGPs, u jappella lill-kumpaniji bbażati ġewwa l-UE jew li joperaw fiha biex jikkonformaw mal-UNGPs u mad-dritt internazzjonali kif ukoll mad-dritt dwar id-drittijiet tal-bniedem; Jappella lill-awtoritajiet Vjetnamiżi jintroduċu moratorju immedjat fuq l-użu tal-piena tal-mewt, bħala pass lejn l-abolizzjoni tagħha; jitlob rieżami tal-pieni tal-mewt kollha biex jiġi żgurat li l-proċessi jaderixxu għall-istandards internazzjonali, u għall-adeżjoni tal-Vjetnam mat-Tieni Protokoll Fakultattiv tal-ICCPR, li għandu l-għan li jabolixxi l-piena tal-mewt; Jissottolinja li r-rispett għad-drittijiet tal-bniedem jikkostitwixxi bażi ewlenija tar-relazzjonijiet bilaterali bejn il-Vjetnam u l-UE u huwa element essenzjali tal-FSK bejn l-UE u l-Vjetnam u tal-EVFTA; Jilqa' s-sħubija msaħħa u d-djalogu dwar id-drittijiet tal-bniedem bejn l-UE u l-Vjetnam, speċjalment l-istabbiliment ta' Grupp ta' Monitoraġġ Parlamentari Konġunt (JPMG) tal-PE flimkien mal-Assemblea Nazzjonali tal-Vjetnam biex jimmonitorja l-implimentazzjoni tal-EVFTA u tal-IPA, li jistgħu jiffaċilitaw id-djalogu lil hinn mill-kummerċ; ifakkar fl-importanza tad-djalogu dwar id-drittijiet tal-bniedem bħala strument ewlieni li għandu jintuża b'mod effettiv biex jakkumpanja lill-Vjetnam u jinkoraġġih jimplimenta r-riformi meħtieġa; jistieden lis-SEAE, lill-Kummissjoni u lir-Rappreżentant Speċjali tal-UE għad-Drittijiet tal-Bniedem isaħħu d-djalogu mal-Vjetnam fl-ogħla livelli; Jirrikonoxxi r-rabta istituzzjonali u legali bejn l-EVFTA u l-FSK, li tiżgura li d-drittijiet tal-bniedem jitqiegħdu fil-qalba tar-relazzjoni bejn l-UE u l-Vjetnam; jitlob lill-Partijiet kollha biex jagħmlu użu tal-ftehimiet sabiex itejbu s-sitwazzjoni tad-drittijiet tal-bniedem fil-Vjetnam, u jissottolinja l-importanza ta' djalogu kostruttiv u effettiv dwar id-drittijiet tal-bniedem bejn l-UE u l-Vjetnam; ifakkar lill-Gvern tal-Vjetnam, fid-dawl tal-għadd kbir ta' ksur tad-drittijiet tal-bniedem li għaddej bħalissa, li l-FSK bejn l-UE u l-Vjetnam, li hu marbut mal-EVFTA, jippermetti li tittieħed azzjoni adegwata fl-eventwalità ta' ksur serju tad-drittijiet tal-bniedem, li jfisser pożizzjoni aktar iebsa fil-konfront tal-Gvern Vjetnamiż; jilqa' l-opportunità li jqajjem kwistjonijiet dwar id-drittijiet tal-bniedem fil-laqgħat tal-JPMG dwar l-EVFTA mal-Parlament Vjetnamiż, u jilqa' wkoll il-fatt li l-ewwel laqgħa ta' dan it-tip saret f'Diċembru 2020; Jistieden lill-Kummissjoni u lis-SEAE sabiex b'mod rapidu jwettqu valutazzjoni tal-impatt komprensiva dwar id-drittijiet tal-bniedem dwar dak li EVFTA jista' jfisser għad-drittijiet tal-bniedem, li huwa dak li talab il-Parlament fir-riżoluzzjoni tiegħu dwar ir-ratifika tal-ftehim; jappella għall-adozzjoni ta' pjan ta' azzjoni sabiex tiġi indirizzata b'effikaċja r-ripressjoni dejjem aktar intensiva mill-Vjetnam, kif ukoll in-nuqqas tiegħu li jirrispetta l-obbligi tiegħu dwar id-drittijiet tal-bniedem, u jistieden lill-Kummissjoni u lis-SEAE biex jirrapportaw regolarment lill-Parlament dwar l-implimentazzjoni ta' dak il-pjan ta' azzjoni; Itenni t-talba tiegħu lill-UE u lill-Vjetnam biex jistabbilixxu mekkaniżmu ta' monitoraġġ indipendenti dwar id-drittijiet tal-bniedem, kif ukoll mekkaniżmu indipendenti tal-ilmenti, biex iċ-ċittadini u l-partijiet interessati lokali milquta jingħataw rikors effettiv għar-rimedju; Jiddispjaċih għall-fatt li l-Gruppi Konsultattivi Domestiċi dwar l-EVFTA għadhom mhumiex jiffunzjonaw, u jtenni t-talba tiegħu għal rappreżentanza wiesgħa u bbilanċjata ta' organizzazzjonijiet tas-soċjetà ċivili indipendenti, ħielsa u diversi fi ħdan dawn il-gruppi, inklużi organizzazzjonijiet indipendenti Vjetnamiżi mis-setturi tax-xogħol u tal-ambjent, kif ukoll difensuri tad-drittijiet tal-bniedem; jappella lill-awtoritajiet Vjetnamiżi biex jieqfu minn kwalunkwe indħil mhux mistħoqq fil-kompożizzjoni u l-funzjonament ta' dan il-korp, kif ukoll mit-theddid jew rappreżalji kontra l-membri magħżula tiegħu; Iħeġġeġ lill-Vjetnam joħroġ stedina permanenti lill-Proċeduri Speċjali tan-NU biex iżuru l-Vjetnam, b'mod partikolari lir-Rapporteur Speċjali dwar il-Libertà ta' Opinjoni u Espressjoni u lir-Rapporteur Speċjali dwar id-difensuri tad-drittijiet tal-bniedem, u jagħtihom aċċess ħieles u mingħajr xkiel għall-partijiet kollha li jixtiequ jikkonsultaw; Jistieden lill-Viċi President tal-Kummissjoni / Rappreżentant Għoli tal-Unjoni għall-Affarijiet Barranin u l-Politika ta' Sigurtà, lis-SEAE u lill-Kummissjoni, biex jappoġġaw b'mod attiv lill-ġurnalisti, lill-gruppi tas-soċjetà ċivili u lill-individwi li jiddefendu d-drittijiet tal-bniedem fil-Vjetnam, inkluż billi jitolbu għall-ħelsien ta' ġurnalisti, difensuri tad-drittijiet tal-bniedem u lil priġunieri minħabba twemmin, f'kull kuntatt li jkollhom mal-awtoritajiet Vjetnamiżi; iħeġġeġ lid-delegazzjoni tal-UE f'Hanoi tipprovdi l-appoġġ kollu xieraq għad-difensuri tad-drittijiet tal-bniedem li jinsabu l-ħabs inkluż billi torganizza żjarat fil-ħabs, tissorvelja l-proċessi u tipprovdi assistenza legali; Iħeġġeġ lill-Kunsill Affarijiet Barranin tal-UE jiddiskuti s-sitwazzjoni tad-drittijiet tal-bniedem fil-Vjetnam; jistieden lill-Istati Membri, sabiex b'determinazzjoni jressqu t-tħassib tagħhom dwar tas-sitwazzjoni tad-drittijiet tal-bniedem li qed teħżien fil-Vjetnam, preferibbilment qabel it-Tlettax-il Kungress Nazzjonali tal-Partit Komunista tal-Vjetnam; jinkoraġġixxi lill-UE u lill-Istati Membri tagħha jintensifikaw l-isforzi internazzjonali tagħhom sabiex waqt il-Kunsill dwar id-Drittijiet tal-Bniedem tan-NU jippromwovu inizjattiva konġunta flimkien ma' sħab tal-istess fehma, u b'mod partikolari mal-amministrazzjoni l-ġdida tal-Istati Uniti, bil-għan li jaħdmu favur titjib konkret tad-drittijiet tal-bniedem fil-Vjetnam; Jistieden lill-UE tkompli taħdem lejn sistema ta' kontroll effettiv tat-trasport, il-bejgħ, l-aġġornament u l-manutenzjoni ta' kull forma ta' tagħmir ta' sigurtà, ta' armi u ta' oġġetti b'użu doppju, inkluża t-teknoloġija ta' sorveljanza tal-internet, bil-għan li jiġi evitat l-użu tagħhom għal ripressjoni interna minn stati b'rekord inkwetanti fil-qasam tad-drittijiet tal-bniedem, fosthom il-Vjetnam; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni, lill-Viċi President tal-Kummissjoni / Rappreżentant Għoli tal-Unjoni għall-Affarijiet Barranin u l-Politika ta' Sigurtà, lis-Segretarju Ġenerali tal-Assoċjazzjoni tan-Nazzjonijiet tax-Xlokk tal-Asja, lill-Gvern u lill-Assemblea Nazzjonali tal-Vjetnam, u lis-Segretarju Ġenerali tan-Nazzjonijiet Uniti.
Extracted from TA-9-2021-0029_MT.docx